**Találkozások, átélések Istennel – James Goll & Patricia King**

***PATRICIA****: Üdvözlök mindenkit az „Extrémen Prófétikus” című műsorunk mai adásában. Nevem Patricia King és nagyon örülök, hogy bekapcsolódtál mai műsorunkba. James Gollal fogok ma beszélgetni arról a témáról, ami a „Találkozások, átélések Istennel”, hogyan lehet neked is személyes találkozásod Istennel! Akkor vágjunk is bele!*

*Üdvözlünk műsorunk „Betekintés” részében. Mai témánk: „Találkozások, átélések Istennel” – itt van velünk James Goll. Nagyon jó, hogy ismét itt vagy velünk James! Nos, Isten akarja, hogy legyenek Vele megtapasztalásaink, találkozásaink.*

**JAMES**: Ámen!

***PATRICIA****: Isten akarja, hogy legyenek vele átéléseink. Igaz?*

**JAMES**: Teljes mértékben!

***PATRICIA****: Írtál is egy könyvet, melynek címe nem más, mint „Találkozások, átélések Istennel”. Ossz meg velünk néhány dolgot a könyvedből és mondd el azt is, mi indított téged a megírására.*

**JAMES**: Ez a természetfeletti prófétai erő arra, hogy megváltozzon a TE életed! Nos, Isten nem személyválogató! Azt akarja, hogy mindnyájan megtapasztaljuk Őt! Azt akarja, hogy átéléseink legyenek Vele! Szeretete és kegyelme teljesen elérhetők számunkra! Engedd, hogy átkaroljon, és jól megszorongasson most, ebben a pillanatban! Legyen átélésed Isten szeretetével most! Köréd fonja karjait és egy nagy papamacis ölelést ad neked, ott ahol vagy! Mert minden Isten szeretetéről szól! Hadd mondjam el, feleségemmel együtt átéltünk már nagyon vad dolgokat is az Úrral. Volt részünk száraz időszakokban és erő-időszakokban is az Úrral. Úgy gondolom, mindenki megtapasztalja ezt is – azt is. De hadd mondjam el neked: Isten elérhető! A Vele való találkozások mindenki számára vannak! Be akar törni az életedbe! Isten nem valami eszme, nem csupán egy felsőbbrendű lény, aki ott van a messzeségben és szuverén módon parancsolgat… Nem! Ő nem egy vallásos öregúr! Hanem érinthető, megközelíthető és szerető Isten! Egy Főpapi reformációban volt részünk, ahol helyreállítást kapott az a kiváltságos jogunk, hogy megközelíthetjük Istent! Jézus a Főpapunk, aki elérhetővé tette számunkra, hogy bátran járuljunk Isten kegyelmi trónja elé (Zsid.4:14-16). És amit az utóbbi években a prófétai kijelentésekben kaptunk az, hogy nem csupán mi járulunk Isten elé, hanem Ő is betör a mi „zónánkba” vagy szféránkba. Erről van itt szó!

***PATRICIA****: Tudod James, időnként kapunk olyan üzeneteket vagy kommenteket emberektől, hogy „Nagyon óvatosnak kell lenni azzal, hogy Istennel átéléseket akarjunk, mivel nekünk semmi másra nincs szükségünk, csak a Bibliára, Isten Szavára.” És ilyenkor gyakran elmondom az embereknek, hogy teljes hitbeli meggyőződésünk az, hogy Isten Igéjében és hitben kell megalapozódnunk, ez természetes és függetlenül attól, hogy van –e valamilyen megtapasztalásod vagy átélésed Istennel, attól még erős marad a hited, mivel hiszel Istenben. Így van?*

**JAMES**: Így van!

***PATRICIA****: De! Nem az átélés – megtapasztalás az, ami teremt egy kapcsolatot? El tudod képzelni, hogy azt mondod a feleségedről: házastársi kapcsolatban vagyok vele – de soha nem tapasztaltad meg, nem élted át azt, hogy találkozz vele?*

**JAMES**: Egyáltalán nem! Tudod ez is olyan, mint ahogy a szecessziót vallók azt mondják, ma már nincs gyógyulás, a mi korunkra az már nem vonatkozik. Az ilyen emberek úgy hiszik, hogy a Szent Szellem ajándékai az apostolok korával véget értek és ma már nem érvényesek. És ilyenkor az alábbi történik. Olvasod a Bibliát és hiába olvasol a gyógyulásokról, teljesen el vagy vakítva, mintha szemellenző, redőny lenne ráhúzva a szemeidre, mert meg sem látod, hogy ott gyógyulásról ír a Biblia. De abban a pillanatban, hogy átélsz egy gyógyulást, újra olvasod a Bibliát és azt mondod: „Ó Atyám, hol voltam én eddig, hogy nem láttam eddig, hogy a Bibliának szinte minden oldalán ott van?” Teológiai meghatározásban ezt úgy nevezik: „operatív teológia”. Ami azt jelenti, hogy amit megtapasztalsz, amivel kapcsolatban kapsz valamilyen érintést, azt adod tovább másoknak! A Biblia tele van Istennel való találkozással, átéléssel! Hadd adjak néhány példát, amik a könyvem legelején is benne vannak. Amikor Jákób találkozott az élő Istennel egy álomban, egy pusztában Bételben, teljesen megváltoztatta őt. Csalóból Izrael lett, „Isten hercege” és Atyja Isten kiválasztott népének. Mózes találkozása Istennel az égő csipkebokor formájában, átformálta őt. Egy dadogó juhpásztorból bátor vezetője és szabadítója lett egy egész nemzetnek, aki egymaga szembeszállt Egyiptom nagyhatalmával, a Fáraóval, aki akkor a világ legnagyobb uralkodója volt. Debóra találkozása a félelmetes erejű és hatalmú Istennel változtatta őt elismert bírából a nemzet szabadítójává, aki bátor tanácsokat adott a hatalomban lévőknek és legyőzte az ellenség hadseregét. Saulus találkozása a feltámadt Krisztussal a Damaszkuszba vezető útján átváltoztatta őt Krisztus Egyházának kegyetlen és kíméletlen üldözőjéből szenvedélyesen tüzes apostollá és evangélistává, aki Krisztus Evangéliumát még a Római császárhoz is elvitte! És ez nem ér véget a Bibliában szereplőkkel! Miért? Mert napjaink is Bibliai idők!

***PATRICIA****: Hadd jöjjenek az Istennel való találkozások!*

**JAMES**: Jöjjenek! Billy Grahamnak például volt egy olyan találkozása Isten Szellemének mindent megváltoztató jelenlétével, több mint 50 évvel ezelőtt Los Angelesben, Kaliforniában, egy hotelszobában, mialatt közbenjárók imádkoztak érte, ami után az Egyház minden idők egyik legnagyobb evangélistájává vált, aki több százezer embert vezetett be Isten Királyságába. D.L. Moody találkozása Isten elhívásával, egy szénatáblákkal teli földterületen lévő imaösszejövetelen történt, ami következményeként ő, aki egy alulképzett, nem magabiztos cipőértékesítő volt, a modern idők legnagyobb ébredési embere lett. Bertha Smith asszony találkozása a Szent Szellemmel, aki meggyőzte őt és Isten gyógyító erejét és jelenlétét adta neki, egy elfogult baptista misszionáriusból katapultálta Kínába, ahol a történelem egyik legnagyobb ébredési prédikátora lett. És mi a helyzet Jeanne d’Arc-al? Találkozása vagy átélése az Úrral, akitől látomásban kapott útmutatást, egy műveletlen parasztlányból neves stratégiai tanácsadóvá, katonai vezetővé és szent vértanúvá változtatta Isten Franciaországban, nemzedéke számára. Mi a helyzet Kathryn Kuhlmannal, aki találkozott Isten mindent elsöprő szeretetével, ami egy hétköznapi vöröshajú vidéki lányból Istennek csodatévő szolgájává tette, aki Isten dicsőségét kinyilvánítva hatással volt az egész világra? És mi a helyzet veled? TE készen állsz Istennel való találkozásra, átélésre? Én teljes mértékben készen állok rá! Amit feleségemmel együtt ingyen kaptunk az Úrtól, ingyen adjuk tovább. Fogadd most el hittel szellemben az átélést, találkozást Istennel, Isten vakmerő szeretetével! Ez semmi másról nem szól, csakis arról az Istenről, aki több mint elég! És kijelentem, kihirdetem, hogy az Istennel való találkozás mindenki számára van! Tehát számodra van! Ez neked szól!

***PATRICIA****: Ó, én többet akarok! Én akarok többet! Abban a pillanatban, hogy találkozol Istennel, tehát valóságosan megtapasztalod Őt különösen természetfeletti módon, valami örökre megváltozik benned! Ez olyan csodálatos! Ő bár láthatatlan, mégis valóságosan létező Isten, aki maga az erő és hatalom, aki ma is megérinti emberek életét. Épp egy olyan korszakban élünk, amikor ezek a dolgok felgyorsulnak és felfokozódnak, és több angyali látogatás, Jézussal való személyes találkozás történik. Még gyerekeknek is, mint például az unokámnak. Kétéves korában, nyílt látomása volt egy angyalról. Akkor még azzal a kevés beszédtudásával nehezen tudta szavakkal kifejezni, mit is látott. Olyanokat mondott, hogy „angyal, szárnyai vannak, mint a pillangónak…”- próbálta valahogy szavakba önteni és egyenesen rámutatott, hol áll épp az angyal. Azokat az időket éljük, hogy napjainkban, Isten megadja nekünk azt a kiváltságot, hogy a természetes világban megtapasztalhassuk a természetfeletti, azaz láthatatlan birodalmat. Csodálatos ezt átélni.*

**JAMES**: Ez a kis könyv itt, melynek címe: „Találkozások Istennel: a Természetfeletti Prófétai Ereje, mely Megváltoztatja az Életed” – olyan, mint egy előétel. Mert vannak itt fejezetek angyali találkozásokról, látomásban történő átélésekről, szellemi hadviselés általi találkozásokról, álomban történő átélésekről. Mindezek Igei alátámasztásokkal, hogy segítsen a Szentírásban megalapozódnod. Tele van az Egyháztörténet példáival, ahogy olyan kortárs szereplőkkel is, akik ugyanolyan emberek, mint te és én, akiket megérintett Isten. A szolgálati modellünk is az: „ha megtapasztaljuk Isten jelenlétét, képessé válunk felszabadítani erejét!”

***PATRICIA****: James, Isten cselekedhet néha szuverén módon, ahogy meglátogat egy embert. De ha velünk ez nem is történne így meg, akkor is megvan az a lehetőségünk, hogy mi menjünk Hozzá! A Zsidókhoz írt levél 9-10-11 arról szól, hogyan tudunk Jézus vérén át jelenlétébe jönni. Most, az Egyháztörténet ezen időszakában rengeteg kinyilatkoztatás nyílik meg ránk vonatkozólag, hogy bátran járuljunk Elé! Hozzáférhetünk Isten ígéreteihez és jelenlétéhez. Valójában hit által lehetnek isteni találkozásaink, átéléseink. Úgy gondolom, Isten ezt várja tőlünk, hiszen a Biblia azt mondja, hogy Ő tiszteli a hitet, sőt, hit nélkül lehetetlen Istennek tetszeni!*

**JAMES**: Igen, tudod ez olyan, mint a vak Bartimeus esete. Vajon ez Isten szuverén tette volt, vagy a vak Bartimeus kezdeményezése? Helyesen úgy kellene mondani, hogy az egykori vak Bartimeus, mivel találkozott az Úrral, és kétségbeesetten, mindennél jobban akarta Őt! Elkezdett kiáltani, hogy most azonnal álljon meg… „Dávid fia! Könyörülj rajtam!” Most azonnal kiálts Istenhez ott, az otthonodban vagy bárhol is vagy! Mondd azt: „Istenem, ne menj el úgy mellettem, hogy nem érintesz meg! Állj meg itt! Könyörülj rajtam Dávid fia!”

***PATRICIA****: Istennel nagyon sokféleképpen találkozhatsz! Úgy imádságában, mint dicséretében és imádatában és a mindennapjaidban, amikor bizonyságot teszel Róla. Ha vannak elvárásaid arra, hogy legyenek Vele találkozásaid, akkor lesznek is! Az egyik alapja annak, hogy csodákat lássunk meg az, hogy elvárjuk, hogy csoda történjen. Ha tehát átélésre vágysz, akkor számíts rá, legyenek elvárásaid és tartsd ezt az elvárást, várakozást magas szinten. Sokan elfeledkeznek arról, amiben hisznek és miután néhány napig erősen hittek, azután azt mondják, hogy hát, ez nem történt meg, így lehet nem is fog megtörténni… Így elengedték a hitüket, elengedték az elvárásaikat. De arra akarlak bátorítani, hogy igenis legyenek elvárásaid az Istennel való találkozásokra, átélésekre. Fiataljaink közül többen a kinti medencénknél egyik nap próbáltak a vízen járni. Tele voltak elvárásokkal és nem adták fel, csodára számítottak, hogy Isten valami nagyszerű dolgot fog tenni, és tudjátok mit? A medence feléig sikerült a vízen járniuk! Ilyen elvárásról beszélek. Mi lenne, ha te is hinnéd, hogy igenis lehetséges találkoznod Istennel?*